Mart Nutt

Mart Nutt (født 21. mars 1962 i Tallinn, død 2. juni 2019) var en estisk politiker og historiker. Han var medlem av nasjonalforsamlingen Riigikogu fra de første frie valgene i 1992 til sin død i 2019, som representant for det konservative partiet Fedreland. Han engasjerte seg i nasjonalt og internasjonalt menneskerettighetsarbeid.

Liv og virke 
Han tok mastergraden i historie og etnografi ved Universitetet i Tartu i 1985 og forskningsdoktorgraden i 1988. I 2011 forsvarte han også en doktorgradsavhandling i internasjonal politikk ved Tallinns tekniske universitet. Han var forskningsdirektør ved Estlands friluftsmuseum fra 1988 til 1991. Etter Sovjetunionens fall i slutten av 1991 ble Mart Nutt, ennå ikke 30 år gammel, avdelingsdirektør i det uavhengige Estlands utenriksdepartement.

I 1989 var han med på å danne Res Publica, en forening for unge konservative intellektuelle. Foreningen kom til å få stor innflytelse på det uavhengige Estlands økonomiske politikk. Det partiet som mest tydelig sprang ut av foreningen var Det republikanske samlingspartiet. Mart Nutt og Jüri Luik var blant lederskikkelsene i partiet.

Ved de første frie valgene til nasjonalforsamlingen i 1992 stilte Det republikanske samlingspartiet som en del av det konservative-kristendemokratiske valgforbundet «Fedreland», som fikk regjeringsmakt. Mart Nutt satt i nasjonalforsamlingen. I 1994 tilhørte han dem som brøt med valgforbundet og dannet Det republikanske og konservative folkepartiet. Da partiet slo seg sammen med sosialdemokratene i 1998, gikk Nutt tilbake til sitt gamle parti, som i mellomtiden var konsolidert i partiet Fedrelandsunionen.

Han var også medlem av bystyret i Tallinn i flere perioder.

Referanser 

Estiske politikere
Estiske historikere
Personer fra Tallinn